Piet Byleveld: Nog talle praat hart uit; ‘Baasspeurder’ reageerDie kompleks in Ruimsig, Roodepoort waar Byleveld woon. Nog talle van Piet Byleveld se beweerde slagoffers het na vore gekom, waaronder ŉ oud-polisiebeampte en ŉ man wat maande lank moes spaar om sy seun se verdwyning te laat ondersoek. Maroela Media het Byleveld intussen met die bewerings teen hom gekonfronteer. Tydens ŉ verrassingsbesoek Dinsdag aan Byleveld se huis in Ruimsig aan die Wes-Rand het ŉ verslaggewer daarin geslaag om Byleveld voor te keer toe hy met sy motor by die hek uitry. Byleveld het gesê hy is nie bereid om nou kommentaar op die bewerings te lewer nie aangesien hy eers die saak met sy prokureur wil bespreek. Hy het gesê sy vrou is tans in ŉ hospitaal in Pretoria en dat hy min tuis is, aangesien hy haar in die hospitaal bystaan. Maroela Media het bevestig dat sy vrou, Elize, wel in ŉ Pretoriase hospitaal behandel word. Nadat Maroela Media vir die eerste keer wenke ontvang het oor mense wat skynbaar deur Byleveld ingedoen is, het ŉ verslaggewer weke lank probeer om Byleveld in die hande te kry sodat hy daarop kan reageer. Oproepe, e-posse en SMS’e aan Byleveld het egter onbeantwoord gebly. ŉ Verrassingsbesoek aan Byleveld se kantore in Ruimsig, Roodepoort, het ook geen vrugte afgewerp nie aangesien Byleveld se kantoor blykbaar sonder enige kennisgewing ontruim is. Byleveld wou nie Dinsdag sy regsverteenwoordiger se kontakbesonderhede aan Maroela Media se verslaggewer verskaf nie. Hy het onderneem om persoonlik of by monde van sy prokureur kommentaar te lewer sodra hul vergadering, wat later die middag sou plaasvind, afgehandel is. Byleveld het sedertdien nog nie weer oproepe of SMS’e van Maroela Media beantwoord nie. Maroela Media het intussen ondersoek ingestel na nóg soortgelyke bewerings deur Byleveld se kliënte en voormalige kollegas. ‘Iets was nie pluis nie’ ŉ Oud-polisiebeampte wat ongeveer drie jaar gelede op kontrakbasis ondersoeke vir Piet Byleveld Crime and Commercial Investigations (PBCCI) gedoen het, en versoek het om anoniem te bly, het aan Maroela Media gesê hy het reeds met sy eerste ondersoek agtergekom iets is nie pluis nie. “Dit was ŉ moordsaak wat ek moes ondersoek en tydens my eerste ontmoeting met die slagoffer se familie was hulle sommer dadelik vyandig teenoor my. Die slagoffer se broer het vir my gesê ek is reeds die vyfde persoon wat hom kom sien om die saak namens PBCCI te ondersoek. Die res het almal verdwyn,” het hy gesê. Hy vertel dat hy die vorige man wat die saak ondersoek het, gebel het om inligting oor die saak te kry. Dié het aan hom gesê hy het hom aan die saak onttrek omdat Byleveld hom nie vir sy dienste betaal het nie. “Ek het met die ondersoek begin, mense gaan sien en onderhoude gedoen en na die eerste maand my faktuur deurgestuur. Na ŉ maand is ek nie betaal nie. Na twee maande ook nog nie. Die derde maand ook niks.” Hy vertel dat ŉ gedeelte van sy geld later aan hom betaal is nadat hy PBCCI gedreig het met siviele aksie, maar dat hy nooit sy volle betaling ontvang het nie. Hy het nooit die inligting wat hy tydens sy ondersoek na die moord ingesamel het, aan PBCCI oorhandig nie, aangesien hy steeds wag om ten volle betaal te word. “Ek het sedertdien nooit weer met Byleveld gepraat nie. Hy het opgehou om my oproepe te beantwoord en ek het naderhand opgehou om hom in die hande te probeer kry.” ‘Ek moes maande spaar om my seun te probeer vind’ Nog een van Byleveld se “slagoffers” is John Mbongo, ŉ afgetrede man van Heidelberg, wat Byleveld in 2011 genader het om sy seun se verdwyning te ondersoek. Byleveld was toe nog deel van Sleuth Consulting Services, wat private ondersoeke gedoen het. Mbongo het maande lank gespaar voor hy die R8 325 wat nodig was om die ondersoek van stapel te stuur, aan Sleuth Consulting Services kon oorbetaal. Piet Byleveld. Foto: Maroela Media Mbongo het aan Maroela Media gesê dat hy na sy seun, Daniel, se twee kinders moet omsien nadat Daniel op 13 Januarie 2010 spoorloos verdwyn het, en daarom het dit hom lank geneem om die R8 325 bymekaar te skraap. Daniel, wat vir ŉ geldvervoermaatskappy gewerk het, is uit sy woonstel in Sunnyside in Pretoria ontvoer. Hy is nooit weer gevind nie. ŉ Ander ondersoekbeampte van Sleuth Consulting Services het die saak ondersoek, maar na ŉ ruk het Mbongo gesukkel om hom in die hande te kry om terugvoer oor die saak te kry. Hy vertel die een verslag wat hy uiteindelik van die ondersoekbeampte ontvang het, het slegs die inligting bevat wat Mbongo tydens sy vergadering met Byleveld aan hom meegedeel het. Toe Mbongo uiteindelik vir Byleveld telefonies in die hande kry, het dié hom meegedeel dat hy weg is by Sleuth Consulting Services. Die maatskappy het aan die einde van 2012 sy deure gesluit. Maroela Media verneem ŉ ander ondersoekmaatskappy het intussen Mbongo se saak oorgeneem. Mbongo het egter Donderdag gesê byna sewe jaar ná sy seun se verdwyning is hy geensins nader aan enige antwoorde nie. ‘Laaste hoop op antwoorde oor my dogter se moord’ Linda Lumsdale se dogter, Danielle, is in Oktober 2009 dood gevind. Die polisie het aanvanklik ŉ geregtelike doodsondersoek gedoen, maar die saak is later na moord verander, het sy aan Maroela Media vertel. Die familie het PBCCI in 2015 genader om ondersoek na Danielle se dood in te stel. Linda moes R3 500 betaal vir haar eerste konsultasie met Byleveld en nadat hy die besonderhede rondom die saak aangehoor het, het hy ingestem om die saak te ondersoek. “Dit het aanvanklik gelyk asof hy wel die saak ondersoek. Hy het ŉ afskrif van die dossier by die hof gekry en gevra om na die toneel te gaan waar haar liggaam gevind is. Daar het hy ŉ paar foto’s geneem,” het Lumsdale gesê. Volgens Lumsdale het die familie hom meer as R60 000 betaal om die saak te ondersoek. Maroela Media het betalingsbewyse vir die grootste gedeelte van die geld gesien. Lumsdale beweer dat hulle nooit ŉ bewys van betaling ontvang het vir ŉ deel van die geld wat kontant by PBCCI se kantore inbetaal is nie. Byleveld het kort daarna opgehou om die familie se oproepe te beantwoord of op hul e-posse te reageer. “Ons het aanvanklik enkele e-posse van sy ontvangsdame terug ontvang met ŉ klomp storietjies. Hulle het in ŉ stadium vir ons gesê hy was in die hospitaal en sal terugkom na my toe, maar natuurlik het hy nie. Later het niemand meer op ons e-posse of oproepe gereageer nie. Al ons SMS-boodskappe is ook geïgnoreer. Hy was ons laaste hoop om antwoorde op my geliefde dogter se brutale moord te kry.” Lumsdale het gesê hoewel die familie tot op hede nog geen regstappe geneem het nie weens die koste daaraan verbonde, beplan hulle om dit wel te doen sodra hulle geld daarvoor het. ‘Dit gaan nie oor geld nie – ons soek net die moordenaar’ Neil Sonnekus, ŉ Suid-Afrikaner wat nou in Nieu-Seeland woon, se pa is op 13 November 2007 in sy huis in Centurion vermoor. Sonnekus sê aangesien die polisie wat betrokke was by die ondersoek na die saak “ongeskik, onbehulpsaam en onprofessioneel” was, het hy besluit om PBCCI te nader om die saak te ondersoek. ‘n Verslaggewer van Maroela Media praat met Byleveld. “Ons is ná my pa se moord Nieu-Seeland toe, en toe ons vroeg in 2014 terug Suid-Afrika toe is vir vakansie, het ek Byleveld gaan sien. Dit was by ŉ restaurant in Roodepoort. Hy het my deeglik oor die saak ondervra en ek het hom geantwoord. Ek het hom R2 500 vir die konsultasie betaal, en hy het ingestem om die ondersoek te behartig. Ek is daarna terug Nieu-Seeland toe,” het Sonnekus gesê. Sonnekus en sy suster het daarna ŉ paar betalings van altesaam R16 000 aan Byleveld gedoen. Hy sê hy het gesukkel om terugvoer oor die ondersoek van Byleveld af te kry en aangesien hy in Nieu-Seeland woon, kon hy slegs per e-pos met Byleveld se sekretaresse korrespondeer. Talle van sy e-posse het egter onbeantwoord gebly. “Byleveld se assistent het in ŉ stadium vir my ŉ verslag van die ondersoek gestuur nadat ek hulle half gedreig het dat ek koerante toe sal gaan, maar dit was ook die laaste. Ons het ophou betaal en niks verder gehoor nie.” Volgens Sonnekus oorweeg hy nie om regstappe teen Byleveld te neem nie, aangesien hy in Nieu-Seeland woon en weens die finansiële implikasies daarvan. “Dit gaan in elk geval nie oor geld nie; dit gaan daaroor om ons pa se moordenaar te vind. Jy moet verstaan, elke keer wat ons hierdie goed moet doen, ontstel dit ons… Dis ŉ dubbele teleurstelling,” het hy gesê. ‘Die polisie kon niks uitrig nie’ Tracey Olivier vertel dat sy ook ŉ bloutjie geloop het met die ondersoek ná die moord op haar seun. Dit was in 2012, ook toe Byleveld nog deel was van Sleuth Consulting Services en voordat PBCCI tot stand gekom het. Olivier sê sy het Byleveld in 2012 in Polokwane ontmoet nadat sy ŉ geleentheid bygewoon het waar hy die spreker was. “My kind is in September 2008 by sy huis in ŉ veiligheidskompleks in Sandton doodgeskiet. Die polisieondersoek het niks opgelewer nie en ek het Byleveld gevra of hy die saak kan ondersoek. Ek het ŉ dagboek gehou van al die gebeure sedert my seun se dood en het dit vir Byleveld gegee. Hy het gesê ek moet vir hom ŉ e-pos stuur met die besonderhede en hy het later laat weet hy kan die saak ondersoek.” Sy het R10 000 aan Sleuth Consulting Services oorbetaal sodat die ondersoek kon begin. Die saak is daarna deur ŉ ander ondersoekbeampte van dié maatskappy ondersoek, terwyl Byleveld as toesighouer in die saak opgetree het. Olivier beweer sy het later geen terugvoer meer van die ondersoekbeampte of Byleveld ontvang nie en het gesukkel om hulle in die hande te kry om oor die vordering van die saak navraag te doen. Nadat sy op ŉ dag vir Byleveld telefonies bereik het, het hy haar meegedeel hy is weg by Sleuth Consulting Services en dat hy dus nie meer aanspreeklik gehou kan word vir die ondersoek nie. Psira, die reguleringsowerheid vir die private veiligheidsbedryf, het intussen aan Maroela Media bevestig dat Byleveld wel by die owerheid geregistreer is en dat sy lidmaatskap binnekort hernu moet word. Maroela Media het e-posse, boodskappe en oproepe van nog talle mense ontvang wat ook beweer dat hulle ŉ bloutjie geloop het met Byleveld se dienste. Dié bewerings word tans ondersoek, en Maroela Media poog steeds om met Byleveld kontak te maak.